L’Ajuntament adquirix dos vehicles 100% elèctrics per a Serveis Urbans
17 de abril de 2019

La dotació de vehicles municipals s’ha vist incrementada amb dos noves furgonetes Renault Kangoo ZE Maxi, amb motor 100% elèctric, les quals es faran servir per a prestar els servicis de manteniment de l’enllumenat i de vies públiques. L’adquisició ha comprés, així mateix, la instal·lació de dos punts de càrrega al magatzem municipal, destinats a proveir de subministrament a estos dos vehicles i també als que successivament s’incorporen al servici.

Aquesta actuació ve a complementar l’aposta municipal per la promoció de la mobilitat elèctrica que es va materialitzar al gener d’enguany amb la creació d’un punt públic de càrrega gratuïta al pàrquing del Centre Sociocultural.

La utilització de les dos noves furgonetes elèctriques municipals reduirà, davant del que seria l’ús de vehicles convencionals (de gasoil o gasolina), l’emissió de soroll i de gasos d’efecte hivernacle, com el diòxid de carboni (CO2) i també d’altres partícules perjudicials per a la salut i el medi ambient. Atenent el quilometratge mitjà anual, es deixaran de consumir aproximadament 780 litres de combustible i l’estimació de la reducció d’emissions a l’atmosfera és de 3.200 kg de CO2/any.